Diari Oficial de la Generalitat Valenciana


Sumari del DOGV 9652, del 01-08-2023 (2023/7978)

ORDRE 9/2023, de 11 de juliol, de 2023, de la Conselleria d'Hisenda i Model Econòmic, per la qual es regula la gestió dels excedents de la tresoreria dels ens que formen part del Sector Públic Instrumental de la Generalitat.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/07/11/9/dof/vci/html**

### Dades del document

Número de DOGV
:   9652

Data del DOGV
:   01-08-2023

Secció del DOGV
:   I. DISPOSICIONS GENERALS

Número del document
:   2023/7978


Data del document
:   11-07-2023

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic
    * Tresor
    * legislació
    * hisenda pública
    * administració regional

ORDRE 9/2023, de 11 de juliol, de 2023, de la Conselleria d'Hisenda i Model Econòmic, per la qual es regula la gestió dels excedents de la tresoreria dels ens que formen part del Sector Públic Instrumental de la Generalitat. [2023/7978]  
PREÀMBUL  
  
L'àmbit financer és un dels pilars fonamentals de qualsevol organització, tant pública com privada, i la seua gestió eficient és clau per a garantir l'èxit i la sostenibilitat de la mateixa a llarg termini.  
  
La gestió responsable de les finances públiques i l'estabilitat pressupostària és un tema de gran rellevància a la Comunitat Valenciana, i està regulat per diverses normatives importants a nivell estatal i autonòmic. En aquest sentit, cal esmentar la Llei orgànica 2/2012, de 27 d'abril, d'estabilitat pressupostària i sostenibilitat financera, que estableix el marc d'actuació per a la consolidació fiscal i l'estabilitat pressupostària en l'àmbit estatal i autonòmic.  
En l'àmbit de la Comunitat Valenciana, la Llei 1/2015, de 6 de febrer, d'hisenda pública, del sector públic instrumental i de subvencions, estableix el marc jurídic per a la gestió dels recursos financers de la Generalitat i del sector públic valencià. La Tresoreria de la Generalitat es defineix en la llei com el conjunt de recursos líquids i valors negociables que té a la seua disposició la Generalitat per a fer front a les seues obligacions de pagament. En aquest sentit, el principi d'unitat de caixa estableix que tots els recursos financers de la Generalitat i dels ens que formen part del sector públic valencià han de ser gestionats de manera coordinada i centralitzada per a garantir una gestió eficient i responsable dels recursos públics.  
En aquest context, l'article 69 de la Llei 1/2015, estableix que competeix a la Tresoreria de l'Administració de la Generalitat la possibilitat de disposar i aplicar els excedents de tresoreria dels ens integrants del sector públic instrumental de la Generalitat en situacions de necessitat de liquiditat. A més, assenyala que el règim aplicable a la gestió d'aquests excedents de tresoreria i la seua devolució es desenvoluparà mitjançant ordre de la conselleria amb competències en matèria d'hisenda. Així mateix, l'article 73 de la mateixa llei, atribueix a la conselleria competent en matèria d'hisenda la coordinació de la gestió de la tresoreria dels ens del sector públic instrumental de la Generalitat.  
  
En conseqüència, la present ordre estableix els procediments i criteris per a la gestió dels excedents de tresoreria dels ens que formen part del sector públic instrumental de la Generalitat, sorgeix de la necessitat de regular el procediment per a la disposició i gestió d'aquests, amb la finalitat de poder atendre les necessitats de liquiditat, tant de l'Administració de la Generalitat com de la resta d'ens que conformen el sector públic instrumental de la Generalitat.  
En efecte, determinats venciments o compromisos de pagament obliguen la Tresoreria a recórrer al finançament extern mitjançant la utilització d'instruments de crèdit d'entitats financeres que no sols suposen un cost addicional d'interessos, sinó que requereixen a vegades d'un procés de sol·licitud d'autoritzacions al govern central. Tot això mentre altres entitats del sector públic instrumental de la Generalitat disposen de saldos que no utilitzaran a curt termini.  
En conclusió, aquesta disposició té per objecte regular i desenvolupar el mecanisme mitjançant el qual gestionar els excedents de tresoreria dels ens que integren el sector públic instrumental de la Generalitat, a fi de dotar de fons a la Tresoreria de la Generalitat en els moments en què les necessitats de liquiditat ho requerisquen.  
En compliment del que s'estableix en l'article 129 de la Llei 39/2015, d'1 d'octubre, del procediment administratiu comú de les administracions públiques, en l'elaboració de la present ordres ha actuat d'acord amb els principis de necessitat, eficàcia, proporcionalitat, seguretat jurídica, transparència i eficiència.  
Les raons exposades fins ací posen de manifest la conveniència de desenvolupar una normativa que permeta la gestió coordinada i centralitzada dels recursos públics, per a garantir una gestió eficient i responsable d'aquests, obeint als principis de necessitat i eficàcia, que fonamenten aquesta disposició.  
S'ha tingut en compte també el principi de proporcionalitat, ja que es recullen les previsions necessàries i imprescindibles per a l'efectivitat del principi d'unitat de caixa entre l'Administració de la Generalitat i el seu sector públic instrumental, establit en l'article 69 de la Llei 1/2015.  
  
Així mateix, s'ha garantit el principi de seguretat jurídica, perquè es tracta d'una norma coherent, tant amb la legislació estatal i autonòmica vigent com amb la resta de l'ordenament jurídic en matèria d'hisenda pública. S'ha observat el principi de transparència, definint clarament en aquesta ordre els objectius i la justificació de la norma i possibilitant l'accés als documents durant el procés d'elaboració d'aquesta, de conformitat amb la Llei 19/2013, de 9 de desembre, de transparència, accés a la informació pública i bon govern, i la Llei 2/2015, del 2 d'abril, de transparència, bon govern i participació ciutadana de la Comunitat Valenciana. Finalment, s'ha tingut en consideració el principi d'eficiència, racionalitzant al màxim les càrregues administratives i la gestió dels recursos públics.  
Per tot això, a proposta de la Secretaria Autonòmica d'Hisenda, i fent ús de les facultats que em confereix l'article 28 de la Llei 5/1983, de 30 de desembre, del Consell, i les establides en els articles 69.3 i 73 de la Llei 1/2015, de 6 de febrer d'hisenda pública, del sector públic instrumental i de subvencions, i conforme amb el dictamen del Consell Jurídic Consultiu, dispose:  
  
Article 1. Objecte  
La present ordre té per objecte regular i establir les normes per a la gestió de la tresoreria de les entitats que formen part del sector públic instrumental de la Generalitat, d'acord amb el que es preveu en l'article 69.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Article 2. Àmbit subjectiu  
Aquesta ordre resulta d'aplicació als ens que integren el sector públic instrumental de la Generalitat, tal com es defineixen en l'article 2.3 i el títol IX de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Article 3. Gestió dels fons de tresoreria  
1. Els excedents temporals de tresoreria de les entitats subjectes a l'àmbit d'aplicació d'aquesta ordre, incloent-hi els derivats d'operacions financeres, a curt o llarg termini, es posaran a la disposició de les necessitats de liquiditat de tresoreria de l'Administració de la Generalitat.  
2. Per resolució de la persona titular del centre directiu amb competències en matèria de tresoreria es determinarà les condicions del seu depòsit, que pot ser la totalitat o part dels recursos excedents, i la seua duració, que no excedirà del termini d'un any, sempre tenint en compte els compromisos a curt termini de l'entitat, el termini màxim per al seu ingrés i el termini previst per a la seua devolució.  
Els fons excedents de l'entitat que es determinen en la resolució s'ingressaran en la s comptes corrents que en la mateixa es designen, quedant a la disposició de l'Administració de la Generalitat, que podrà disposar dels mateixos en funció de les necessitats de la tresoreria que tinguen per objecte atendre les obligacions de contingut econòmic a càrrec de la Generalitat.  
3. Els fons depositats d'acord amb les condicions establides en l'apartat anterior, es comptabilitzaran en els comptes no pressupostaris, que a aquest efecte, determine la Intervenció General de la Generalitat.  
  
4. Els recursos depositats en la Tresoreria de la Generalitat han de ser retornats a les entitats dipositants, en el mateix exercici pressupostari de la seua disposició o en un altre, en els termes que s'establisquen per resolució de la persona titular del centre directiu amb competències en matèria de tresoreria.  
En tot cas, el termini de devolució s'adaptarà a la previsió de les necessitats de tresoreria de l'entitat dipositant i, en el cas d'ingressos afectes a una finalitat determinada, la devolució s'efectuarà amb anterioritat al fet que es verifique el pressupost de fet que determine l'afectació.  
DISPOSICIÓ ADDICIONAL  
  
Única. Instruccions per a la seua aplicació.  
Es faculta a la Secretaria Autonòmica competent en matèria de la gestió de la tresoreria de la Generalitat perquè dicte quantes instruccions siguen necessàries per a l'aplicació del que es preveu en aquesta ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat.  
  
València, 11 de juliol de 2023.- El conseller d'Hisenda i Model Econòmic: Arcadi España García.


Còpia Permalink ELI